Title: ประกาศเจ้าพนักงานควบคุมการแลกเปลี่ยนเงิน เรื่อง การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน (ฉบับที่ 7)

ประกาศเจ้าพนักงานควบคุมการแลกเปลี่ยนเงิน

ประกาศเจ้าพนักงานควบคุมการแลกเปลี่ยนเงิน
เรื่อง
การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน
(ฉบับที่
๗)

อาศัยอำนาจตามความในข้อ ๓ แห่งประกาศกระทรวงการคลัง
เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่ ๓๑ มีนาคม พ.ศ. ๒๕๔๗ เจ้าพนักงานออกประกาศไว้ดังต่อไปนี้
ข้อ ๑  ในประกาศนี้ เงินลงทุนโดยตรง หมายความถึง
เงินที่นำมาจัดตั้งกิจการในประเทศไทยหรือเข้าร่วมลงทุนกับบุคคลหรือนิติบุคคลในประเทศไทย
โดยมีสัดส่วนการถือหุ้นหรือมีส่วนเป็นเจ้าของไม่ต่ำกว่าร้อยละ ๑๐ ของทุนทั้งหมดของกิจการนั้นและมีส่วนร่วมในการบริหารจัดการในกิจการดังกล่าว
ทั้งนี้ สัดส่วนการถือหุ้นให้นับต่อหนึ่งราย

ข้อ ๒  ในการรับซื้อหรือแลกเปลี่ยนเงินตราต่างประเทศเป็นเงินบาทในกรณีดังต่อไปนี้เจ้าพนักงานยกเว้นให้นิติบุคคลรับอนุญาตไม่ต้องกันเงินสำรองตามที่กำหนดในประกาศเจ้าพนักงานควบคุมการแลกเปลี่ยนเงิน
เรื่อง การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน (ฉบับที่ ๖) ลงวันที่
๑๘ ธันวาคม ๒๕๔๙
(๑) เงินตราต่างประเทศที่เป็นเงินลงทุนโดยตรง เงินกู้ของหน่วยงานราชการ
และเงินเพื่อซื้ออสังหาริมทรัพย์
(๒) เงินตราต่างประเทศที่เป็นเงินกู้ที่ได้ทำสัญญาเงินกู้ก่อนวันที่
๑๙ ธันวาคม พ.ศ. ๒๕๔๙
(๓) เงินตราต่างประเทศที่บุคคลดังต่อไปนี้นำมาขายหรือแลกเปลี่ยน
(ก) สถานทูตไทย สถานกงสุลไทย หรือหน่วยงานรัฐบาลไทยที่ตั้งอยู่นอกประเทศไทย
(ข) สถานทูตต่างประเทศ สถานกงสุล ทบวงการชำนัญพิเศษแห่งองค์การสหประชาชาติ
องค์การหรือสถาบันระหว่างประเทศ ที่ประจำการในประเทศไทย
(๔) การต่ออายุสัญญาป้องกันความเสี่ยงอัตราแลกเปลี่ยนโดยการทำธุรกรรม
Swap กับนิติบุคคลรับอนุญาตเดิม
(๕) เช็คเดินทางและธนบัตรเงินตราต่างประเทศ
ในกรณีตาม (๑) ถึง (๔) ให้นิติบุคคลรับอนุญาตเรียกให้ผู้ขายหรือผู้แลกเปลี่ยนเงินตราต่างประเทศแสดงเอกสารหลักฐานที่เกี่ยวข้อง
และเมื่อนิติบุคคลรับอนุญาตตรวจสอบจนเป็นที่พอใจว่าเอกสารหลักฐานนั้นแท้จริงและถูกต้อง
และเงินตราต่างประเทศดังกล่าวเป็นเงินตามวัตถุประสงค์ที่กำหนดจริง นิติบุคคลรับอนุญาตจึงจะรับซื้อหรือแลกเปลี่ยนเงินตราต่างประเทศได้โดยไม่ต้องกันเงินสำรอง

ข้อ ๓  ในการรับซื้อหรือแลกเปลี่ยนเงินตราต่างประเทศที่เป็นเงินลงทุนในหุ้นทุนที่จดทะเบียนในตลาดหลักทรัพย์แห่งประเทศไทย
เงินลงทุนในใบแสดงสิทธิในผลประโยชน์ที่เกิดจากหลักทรัพย์อ้างอิงไทย (Non-Voting
Depository Receipt : NVDR) และเงินลงทุนในศูนย์ซื้อขายสัญญาซื้อขายล่วงหน้าและตลาดสินค้าเกษตรล่วงหน้า
ให้นิติบุคคลรับอนุญาตปฏิบัติดังนี้
(๑) เรียกให้ผู้ขายหรือผู้แลกเปลี่ยนเงินตราต่างประเทศแสดงเอกสารหลักฐานที่เกี่ยวข้องและเมื่อนิติบุคคลรับอนุญาตตรวจสอบจนเป็นที่พอใจว่าเอกสารหลักฐานนั้นแท้จริงและถูกต้อง
และเงินตราต่างประเทศดังกล่าวเป็นเงินเพื่อการลงทุนดังกล่าวจริง ให้นิติบุคคลรับอนุญาตรับซื้อหรือแลกเปลี่ยนเงินตราต่างประเทศดังกล่าวได้โดยไม่ต้องกันเงินสำรองตามที่กำหนดในประกาศเจ้าพนักงานควบคุมการแลกเปลี่ยนเงิน
เรื่อง การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน (ฉบับที่ ๖)
(๒) จัดให้ผู้ขายหรือผู้แลกเปลี่ยนเงินตราต่างประเทศทำสัญญากับนิติบุคคลรับอนุญาตเพื่อมีบัญชีเงินบาทของบุคคลที่มีถิ่นที่อยู่นอกประเทศเพื่อวัตถุประสงค์เฉพาะการลงทุนในหุ้นทุนที่จดทะเบียนในตลาดหลักทรัพย์แห่งประเทศไทย
การลงทุนในใบแสดงสิทธิในผลประโยชน์ที่เกิดจากหลักทรัพย์อ้างอิงไทย และการลงทุนในศูนย์ซื้อขายสัญญาซื้อขายล่วงหน้าและตลาดสินค้าเกษตรล่วงหน้า
(Special Non-resident Baht Account for Securities : SNS) โดยมีเงื่อนไขดังต่อไปนี้
(ก) ผู้ขายหรือผู้แลกเปลี่ยนเงินตราต่างประเทศต้องมีบัญชี
SNS เพียง ๑ บัญชีเพื่อใช้รับจ่ายเงินจากการลงทุนในหุ้นทุนที่จดทะเบียนในตลาดหลักทรัพย์แห่งประเทศไทย
การลงทุนในใบแสดงสิทธิในผลประโยชน์ที่เกิดจากหลักทรัพย์อ้างอิงไทย หรือการลงทุนในศูนย์ซื้อขายสัญญาซื้อขายล่วงหน้าหรือตลาดสินค้าเกษตรล่วงหน้า
(ข) เงินบาทที่นำเข้าบัญชี SNS ต้องเป็นเงินบาทที่ได้จากการขายเงินตราต่างประเทศเพื่อการลงทุนในหุ้นทุนที่จดทะเบียนในตลาดหลักทรัพย์แห่งประเทศไทย
การลงทุนในใบแสดงสิทธิในผลประโยชน์ที่เกิดจากหลักทรัพย์อ้างอิงไทย การลงทุนในศูนย์ซื้อขายสัญญาซื้อขายล่วงหน้าหรือตลาดสินค้าเกษตรล่วงหน้า
หรือเงินบาทที่ได้จากการลงทุนดังกล่าว
(ค) ในการถอนเงินบาทจากบัญชี SNS จะถอนเฉพาะเพื่อธุรกรรมการลงทุนในหุ้นทุนที่จดทะเบียนในตลาดหลักทรัพย์แห่งประเทศไทย
การลงทุนในใบแสดงสิทธิในผลประโยชน์ที่เกิดจากหลักทรัพย์อ้างอิงไทย และการลงทุนในศูนย์ซื้อขายสัญญาซื้อขายล่วงหน้าและตลาดสินค้าเกษตรล่วงหน้า
หรือถอนเพื่อซื้อเงินตราต่างประเทศส่งออกนอกประเทศ
(ง) หากเจ้าของบัญชี SNS ฝ่าฝืนหรือไม่ปฏิบัติตามเงื่อนไขการฝากถอนเงินตาม
(ก) ถึง (ค) เจ้าของบัญชีตกลงยินยอมให้นิติบุคคลรับอนุญาตปิดบัญชีดังกล่าวได้โดยไม่ต้องแจ้งล่วงหน้าและเจ้าของบัญชีตกลงนำเงินบาทที่คงเหลืออยู่ในบัญชีซื้อเงินตราต่างประเทศเพื่อส่งออกนอกประเทศทันที
(๓) นิติบุคคลรับอนุญาตต้องดูแลบัญชี SNS ให้เป็นไปตามเงื่อนไขที่ตกลงระหว่างกันตาม
(๒)

ข้อ ๔[๑]
 ประกาศฉบับนี้ให้ใช้บังคับตั้งแต่วันที่
๒๒ ธันวาคม พ.ศ. ๒๕๔๙ เป็นต้นไป ทั้งนี้เจ้าพนักงานผ่อนผันดังนี้
(๑) ให้การรับซื้อหรือแลกเปลี่ยนเงินตราต่างประเทศตามข้อ
๒ ก่อนวันที่ ๒๒ ธันวาคม พ.ศ. ๒๕๔๙ ได้รับยกเว้นไม่ต้องกันเงินสำรองตามที่กำหนดในประกาศเจ้าพนักงานควบคุมการแลกเปลี่ยนเงิน
(ฉบับที่ ๖) ลงวันที่ ๑๘ ธันวาคม พ.ศ. ๒๕๔๙
(๒) ให้นิติบุคคลรับอนุญาตไม่ต้องปฏิบัติตามข้อ ๓
(๒) ก่อนวันที่ ๘ มกราคม พ.ศ. ๒๕๕๐
โดยให้นิติบุคคลรับอนุญาตดูแลให้ผู้ขายหรือแลกเปลี่ยนเงินตราต่างประเทศตามข้อ ๓ นำเงินบาทที่แลกได้ไปลงทุนตามที่กำหนด
และหากขายหลักทรัพย์แล้ว ให้นิติบุคคลรับอนุญาตดูแลให้ผู้ขายหรือแลกเปลี่ยนเงินตราต่างประเทศใช้เงินบาทที่ได้รับเฉพาะเพื่อการลงทุนตามที่กำหนดหรือแลกเปลี่ยนเป็นเงินตราต่างประเทศเพื่อส่งออกนอกประเทศเท่านั้น

ประกาศ
ณ วันที่ ๒๒ ธันวาคม พ.ศ. ๒๕๔๙
นิตยา
พิบูลย์รัตนกิจ
เจ้าพนักงานควบคุมการแลกเปลี่ยนเงิน

วัชศักดิ์/ผู้จัดทำ
๑๕
กุมภาพันธ์ ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๑๕ ง/หน้า ๔๔/๗ กุมภาพันธ์ ๒๕๕๐